LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS

DĖL ŠVIETIMO, MOKSLO IR SPORTO MINISTRO 2006 M. GRUODŽIO 18 D. ĮSAKYMO NR. ISAK-2391 „DĖL BRANDOS EGZAMINŲ ORGANIZAVIMO IR VYKDYMO TVARKOS APRAŠO IR LIETUVIŲ KALBOS IR LITERATŪROS ĮSKAITOS ORGANIZAVIMO IR VYKDYMO TVARKOS APRAŠO PATVIRTINIMO“ PAKEITIMO

2021 m. spalio 14 d. Nr. V-1883

Vilnius

P a k e i č i u Brandos egzaminų organizavimo ir vykdymo tvarkos aprašą, patvirtintą Lietuvos Respublikos švietimo, mokslo ir sporto ministro 2006 m. gruodžio 18 d. įsakymu Nr. ISAK-2391 „Dėl Brandos egzaminų organizavimo ir vykdymo tvarkos aprašo ir Lietuvių kalbos ir literatūros įskaitos organizavimo ir vykdymo tvarkos aprašo patvirtinimo“:

1. Pakeičiu 14 punktą ir jį išdėstau taip:

„14. Pasirinkto dalyko brandos egzamino ir jo tipo ar individualaus ugdymo plano dalyko brandos darbo keisti neleidžiama, bet iki einamųjų metų kovo 15 dienos kandidatui leidžiama pareikšti mokyklos, kurioje teikė prašymą laikyti brandos egzaminus, vadovui atsisakymą raštu (elektroniniu būdu) laikyti vieną ar kelis iš savo pasirinktų brandos egzaminų. Atsisakęs laikyti brandos egzaminą kandidatas į brandos egzaminų vykdymo protokolus neįrašomas.“

2. Pakeičiu 17.1 papunktį ir jį išdėstau taip:

„17.1. mokiniui ir buvusiam mokiniui:

17.1.1. lietuvių kalbos ir literatūros brandos egzaminą – iki gegužės 30 dienos turinčiam patenkinamą to dalyko metinį įvertinimą ir išlaikytą dalyko įskaitą teisės aktų nustatyta tvarka;

17.1.2. pasirinktus individualaus ugdymo plano brandos egzaminus, išskyrus brandos darbą, mokyklinius menų ir technologijų brandos egzaminus ir valstybinį užsienio kalbos (anglų, prancūzų, rusų, vokiečių), iki gegužės 30 dienos turinčiam patenkinamus tų dalykų metinius įvertinimus;

17.1.3. individualaus ugdymo plano valstybinį užsienio kalbos (anglų, prancūzų, rusų, vokiečių) brandos egzaminą;

17.1.4. pasirinktus ne individualaus ugdymo plano brandos egzaminus, išskyrus užsienio kalbos (rusų ar vokiečių), jei šios kalbos mokėsi kaip gimtosios, egzaminą;“.

3. Pakeičiu 17.2 papunktį ir jį išdėstau taip:

„17.2. mokiniui rengti individualaus ugdymo plano pasirinkto dalyko brandos darbą, mokyklinius menų ir technologijų brandos egzaminus;“.

4. Pakeičiu 21.2 papunktį ir jį išdėstau taip:

„21.2. laisvės atėmimo vietoje veikiančioje mokykloje įregistruotas kandidatas – mokyklinius brandos egzaminus, valstybinius brandos egzaminus laiko, jeigu savivaldybės, kurios teritorijoje laisvės atėmimo vietoje veikia mokykla, administracija užtikrina visas valstybinio brandos egzamino vykdymo sąlygas, nustatytas Apraše, įskaitant laisvą brandos egzaminų vykdymo priežiūrą atliekančių atsakingų specialistų patekimą į valstybinių brandos egzaminų vykdymo vietą bet kuriuo metu, apie tai iš anksto neįspėjus, gautų užduočių, iki perduodant vykdytojams, saugumo užtikrinimą, tinkamą patalpų paruošimą, egzamino metu jo vykdymo reikalavimų užtikrinimą;“.

5. Pakeičiu 22.2 papunktį ir jį išdėstau taip:

„22.2. laisvės atėmimo vietoje veikiančioje mokykloje (skyriuje) įregistruotas kandidatas (valstybinius brandos egzaminus), jeigu valstybiniai brandos egzaminai pagrindinėje sesijoje nebuvo organizuoti;“.

6. Pakeičiu 37 punktą ir jį išdėstau taip:

„37. Nacionalinės švietimo agentūros direktorius tvirtina:

37.1. ne vėliau kaip prieš 30 dienų iki dalyko brandos egzamino vykdymo dienos dalyko brandos egzamino užduotis;

37.2. dalykų brandos egzaminų vykdymo instrukcijas, kitus brandos egzaminams organizuoti ir vykdyti reikalingus dokumentus;

37.3. brandos egzamino vertinimo normų rinkinį atliktai brandos egzamino užduočiai įvertinti nustatytu taškų skaičiumi (toliau – vertinimo instrukcija);

37.4. brandos darbo vykdymo instrukcija;

37.5. valstybinių brandos egzaminų kriterinio vertinimo nuostatus.“

7. Pakeičiu 46 punktą ir jį išdėstau taip:

„46. Visi savivaldybės valstybės tarnautojai ir darbuotojai, dirbantys pagal darbo sutartį, priimantys, saugantys ir perduodantys valstybinio brandos egzamino užduotis, turi turėti teisę dirbti ar susipažinti su įslaptinta informacija, žymima slaptumo žyma „RIBOTO NAUDOJIMO“.

8. Pakeičiu 52 punktą ir jį išdėstau taip:

„52. Valstybiniam brandos egzaminui vykdyti pagrindinės sesijos metu savivaldybės teritorijoje skiriamas dalyko valstybinio brandos egzamino centras, jei to dalyko brandos egzaminą laiko ne mažiau kaip 15 kandidatų. Jei yra mažiau kaip 15 kandidatų, kelių savivaldybių administracijų direktorių ar jų įgaliotų asmenų sutarimu skiriamas bendras dalyko valstybinio brandos egzamino centras.“

9. Pakeičiu 55 punktą ir jį išdėstau taip:

„55. Jeigu visose apskrities savivaldybėse dalyko valstybinį brandos egzaminą laiko mažiau kaip 15 kandidatų, dalyko valstybinio brandos egzamino centro skyrimą su Nacionalinės švietimo agentūros direktoriumi ar jo įgaliotu asmeniu derina tos savivaldybės, kurios teritorijoje egzamino centras skiriamas, administracijos direktorius ar jo įgaliotas atstovas.“

10. Pakeičiu 61.3 papunktį ir jį išdėstau taip:

„61.3. iki lapkričio 30 dienos sudaro sąrašą kandidatų, turinčių specialiųjų ugdymosi poreikių, kuriems reikalingi brandos egzamino užduoties formos, vykdymo ir vertinimo instrukcijų pritaikymai, ir turinčių sveikatos sutrikimų, kuriems sudaromos atitinkamos vykdymo sąlygos. Mokyklos vadovas sąrašą patvirtina parašu, nuskenuoja ir nuskenuotą sąrašo kopiją kartu su pirminės sveikatos priežiūros įstaigos gydytojų, gydytojų konsultacinės komisijos ar pedagoginės psichologinės tarnybos (švietimo pagalbos tarnybos) išduotų pažymų nuskenuotomis kopijomis perduoda savivaldybės administracijos švietimo padaliniui;“.

11. Pakeičiu 61.4 papunktį ir jį išdėstau taip:

„61.4. iki lapkričio 30 dienos parengia raštus dėl specialiųjų ugdymosi poreikių turinčių kandidatų, kuriems reikalingi brandos egzaminų užduoties formos, vykdymo ir vertinimo instrukcijų pritaikymai, ir sveikatos sutrikimų turinčių kandidatų, kuriems reikalingos atitinkamos egzamino vykdymo sąlygos, juos įveda į duomenų perdavimo sistemą KELTAS. Nuskenuotų raštų kopijas kartu su kandidatų pateiktų pirminės sveikatos priežiūros įstaigos gydytojų, gydytojų konsultacinės komisijos ar pedagoginės psichologinės tarnybos (švietimo pagalbos tarnybos) išduotų pažymų nuskenuotomis kopijomis perduoda savivaldybės administracijos švietimo padalinio atsakingam specialistui patikrinti, šis, patikrinęs informaciją, iki gruodžio 9 dienos elektroniniu paštu slaptažodžiu apsaugotas bylas perduoda Nacionalinei švietimo agentūrai;“.

12. Pakeičiu 78 punktą ir jį išdėstau taip:

„78. Valstybinio brandos egzamino vykdymo grupės sudėtį tvirtina savivaldybės administracijos direktorius arba jo įgaliotas asmuo. Ne vėliau kaip prieš 10 dienų iki valstybinio brandos egzamino dienos grupės vyresnįjį vykdytoją, administratorių ar vykdytoją skiria jo darbdavys ar jo įgaliotas asmuo tvarkomuoju dokumentu. Vyresnysis vykdytojas turi turėti teisę dirbti su „RIBOTO NAUDOJIMO“ informacija (priimti valstybinio brandos egzamino užduotis, saugoti iki teisėtai atskleidžiant vokus, kuriuose yra valstybinio brandos egzamino užduoties ar jos dalies turinys). Teisę dirbti su „RIBOTO NAUDOJIMO“ įslaptinta informacija suteikia savivaldybės administracijos direktorius. Jei egzamino centras yra Lietuvos Respublikos ambasada (toliau – ambasada), vykdymo grupės sudėtį ne vėliau kaip likus 7 dienoms iki valstybinio brandos egzamino dienos tvirtina švietimo, mokslo ir sporto ministras, suderinęs su Lietuvos Respublikos užsienio reikalų ministerija. Egzamino centro vyresnysis vykdytojas turi turėti teisę dirbti su „RIBOTO NAUDOJIMO“ įslaptinta informacija tuo atveju, jeigu priimamas vokas su valstybinio brandos egzamino užduoties ar jos dalies turiniu priėmimo metu nėra teisėtai atskleistas.“

13. Pakeičiu 113 punktą ir jį išdėstau taip:

„113. Valstybinių brandos egzaminų vertinimo klausimams spręsti sudaromas Valstybinių brandos egzaminų vertinimo komitetas. Į šį komitetą įtraukiami valstybinių brandos egzaminų vertinimo komisijų pirmininkai, Lietuvos Respublikos švietimo, mokslo ir sporto ministerijos, Nacionalinės švietimo agentūros, Lietuvos aukštųjų mokyklų, tautinių mažumų ir atitinkamų dalykų mokytojų asociacijų ar kitų mokytojų organizacijų atstovai. Valstybinių brandos egzaminų vertinimo komiteto sudėtį ir darbo reglamentą tvirtina švietimo, mokslo ir sporto ministras.“

14. Pakeičiu 116 punktą ir jį išdėstau taip:

„116. Gavęs dalyko mokyklinio brandos egzamino ar jo dalies, brandos darbus ar brandos darbų aprašus, mokyklinio brandos egzamino ar brandos darbo vertinimo komisijos pirmininkas nustato mokyklinio brandos egzamino, brandos darbo vertinimo komisijos darbo tvarką, supažindina mokyklinio brandos egzamino, brandos darbo vertinimo komisijos narius su duomenų perdavimo sistemoje KELTAS išspausdinta vertinimo instrukcija, išspausdina vertinimo lapus (jei tokie yra), paskirsto darbus ar darbų aprašus vertintojams, juos konsultuoja.“

15. Pakeičiu 124 punktą ir jį išdėstau taip:

„124. Vertinimo metu kilus įtarimui, kad kandidatai užduotis atliko nesavarankiškai, naudojosi pašaline pagalba ar kito autoriaus darbu, nenurodydami tikrosios autorystės, jų darbai perduodami vertinimo komisijos pirmininkui. Valstybinio brandos egzamino vertinimo komisijos pirmininkas, nustatęs, kad kelių kandidatų dalyko brandos egzamino užduotis ar jos dalis atlikta identiškai, pasinaudota kito autoriaus darbu ar darbo dalimi nenurodant tikrosios autorystės, apie tai surašo aktą ir teikia argumentuotą siūlymą Nacionalinės švietimo agentūros direktoriui dėl tų darbų ar jų dalių nevertinimo. Nacionalinės švietimo agentūros direktorius aktą su siūlymu nevertinti kandidato darbo ar jo dalies pateikia Valstybinių brandos egzaminų vertinimo komitetui dėl galutinio sprendimo priėmimo. Mokyklinio brandos egzamino vertinimo komisijos pirmininkas, nustatęs, kad kelių kandidatų dalyko brandos egzamino užduotis ar jos dalis atlikta identiškai, pasinaudota kito autoriaus darbu ar darbo dalimi nenurodant tikrosios autorystės, priima argumentuotą sprendimą nevertinti darbo ar jo dalies ir surašo aktą. Aktas perduodamas mokyklos, kurios kandidato mokyklinio brandos egzamino darbas ar jo dalis buvo nevertinta, vadovui kartu su įvertintais darbais ir vertinimo rezultatų protokolais.

Rezultatų protokole įrašoma, kad darbas nevertintas.“

16. Pakeičiu 142 punktą ir jį išdėstau taip:

„142. Kandidatai, nesutinkantys su vertinimo komisijos pirmininko ar Valstybinių brandos egzaminų vertinimo komiteto sprendimu nevertinti darbo, per tris dienas po to, kai buvo paskelbtas sprendimas, mokyklos vadovui, eksternas – bazinės mokyklos vadovui pateikia motyvuotą laisvos formos prašymą pakeisti sprendimą. Mokyklos vadovas per dvi darbo dienas prašymą perduoda savivaldybės administracijos švietimo padaliniui.“

17. Pakeičiu 143 punktą ir jį išdėstau taip:

„143. Kandidato prašymas dėl Valstybinio brandos egzamino vertinimo komisijos pirmininko ar Valstybinių brandos egzaminų vertinimo komiteto priimto sprendimo nevertinti valstybinio brandos egzamino darbo per dvi darbo dienas perduodamas Prašymų dėl Brandos egzaminų organizavimo ir vykdymo tvarkos apraše nenumatytų ir nereglamentuotų atvejų nagrinėjimo komisijai.“

18. Pakeičiu 144 punktą ir jį išdėstau taip:

„144. Prašymas dėl vyresniojo vykdytojo pateikto siūlymo nevertinti valstybinio brandos egzamino darbo teikiamas Nacionalinės švietimo agentūros direktoriui, o prašymas dėl mokyklinio brandos egzamino darbo perduodamas savivaldybės administracijos švietimo padaliniui.“

19. Pakeičiu 145.1 papunktį ir jį išdėstau taip:

„145.1. siūlymas ar sprendimas nevertinti darbo pagrįstas ir teisėtas;“.

20. Pakeičiu 145.2 papunktį ir jį išdėstau taip:

„145.2. įvertinti darbą, nes siūlymas ar sprendimas nepagrįstas (nepakanka įrodymų) ir (ar) neteisėtas (priimtas pažeidžiant nustatytą tvarką).“

21. Pakeičiu 161 punktą ir jį išdėstau taip:

„161. Už valstybinių brandos egzaminų metu Aprašo reikalavimų vykdymo neužtikrinimą, pasireiškusį masiniu (daugiau kaip pusė dalyko brandos egzamino centro patalpoje laikiusių kandidatų) kandidatų darbų nevertinimu per einamųjų metų sesijų du–tris brandos egzaminus, švietimo, mokslo ir sporto ministro įsakymu iki trejų metų vykdoma savivaldybės administracijos brandos egzaminų organizavimo ir vykdymo priežiūra, brandos egzaminų vykdymo grupės sudaromos iš ne tos mokyklos, kurios kandidatai laiko brandos egzaminus, darbuotojų.“

22. Papildau 167 punktu:

„167. Nacionalinės švietimo agentūros direktoriaus nustatyta tvarka atrinktos kandidatų darbų nuasmenintos elektroninės kopijos gali būti panaudojamos vertintojų mokymo tikslais ir saugomos penkerius metus.“

Švietimo, mokslo ir sporto ministrė	Jurgita Šiugždinienė